khistorydata/jeongjo-sjw-relations huggingface dataset:
정조 22년
戊午四月十八日申時上御便殿禮房承旨入侍時行左承旨李益運假注書李弘謙記事官金景煥承膺祚以次進伏訖上命書榻敎曰有司堂上李時秀趙鎭寬入侍賤臣承命出傳與有司堂上李時秀趙鎭寬偕入進伏命書傳敎曰奴婢亦民也年前遍問諸道各陳內奴寺奴之弊而內奴之弊甚於寺奴諸道之中北關爲甚北關之中南之北靑利城北之端川吉州明川鏡城富寧七邑貢奴爲尤甚貢奴之中海尺又爲尤甚一口一年之所費恰至三十金其椎剝之苦責出之艱爲名編海奴之數切肥到骨之弊者久矣雖欲下手於蘇救特以名色之各有藉重明知其侵懲之百倍應納而營邑之臣初不欲議及弊豈有不可改之弊善改之則斯已矣朝家之於小民視均赤子何厚何薄而平民之弊猶且隨聞隨救惟於此輩每諉之無奈而置之者予甚歉然且況北關是興王之地也朝家之俯庇此輩之仰戴且果如何也就宣頭案細考屢百年報事之來歷寧忽於拯水火措袵席熙熙然樂其生之方乎所謂海錯之四等應納有百其岐不一其科觀於該道冊子之修啓者益知其所不知旣知之其可任他乎多少釐弊條件當令廟堂依筵敎逐一知委而擧其大者莫右於蠲給四等中責納最多之冬等在海奴庶或爲一分息肩之道右項七邑冬等之出於海奴者竝行蠲免外此又有抹下處亦爲勿捧此擧豈直爲此輩也所以推豐沛之思曁漆沮之貢也著金石不易之典示宮府一體之義如是釐弊如是宣綸內而宮差司屬外而道臣邑倅皆各貼壁恪遵俾有永久實效時秀鎭寬等曰今此北道七邑海尺奴貢等所納特蠲之命不但爲減其所貢實出於收捧之際宮屬輩留連誅求之弊則十一月十二月誕日所納亦是冬三朔內所捧者宮屬輩往來留連弊必如前若於秋等收捧時預使之一體捧置臨期封進則似爲便宜故敢此仰達矣上曰依爲之出擧條時秀等曰永興本宮躋享後祭享所用魚物以進上物種自咸興本宮齎送事曾有定式矣冬等旣已蠲減當以秋等物種依此數齎送以此分付道臣使之知委別差何如上曰依爲之出擧條時秀等曰道啓中所陳明川昆布巖事依下敎問于大臣則大臣以爲昆布巖元是咸興本宮折受之地載在儀式而中間移屬北兵營在兵營需用別無大段關緊在本宮則足可爲一分補用之道依道啓所請分半定界北則仍屬北兵營南則劃屬本宮似爲合宜云故敢此仰達矣上曰依爲之出擧條時秀等曰進上物種祭享所用旣皆蠲減則外而別差以下內而別座以下吏庫奴婢等各樣雜費亦當一竝除減至於今番道臣所上冊子中新加現名色旣係儀式之外又非別差所知則尤當嚴禁而痛革蠲減條件自本司後錄行會仍令道臣一一知委於別差及七邑守令使各揭板以爲恪勤遵守之地亦以軫恤德意蠲減物種詳細知委於海民等處後擧行形止物種數爻消詳條列登聞何如上曰依爲之出擧條時秀等曰北道七邑海尺奴冬等所納一竝蠲減實是曠絶之惠澤京上納旣無所納則當等從馬價三十餘石勿爲上下之意分付何如上曰十一月十二月旣有誕日進上必當有從人馬貰且聞此條爲宮屬沾漑之端云仍置亦有所據以此分付可也出擧條命書榻敎曰前備堂李書九敍用仍命退諸臣以次退出
정조 22년
行都承旨權裕病行左承旨洪仁浩坐行右承旨姜彝正坐直左副承旨李肇源坐右副承旨李海愚坐同副承旨魚用謙坐直注書二員未差假注書李毅采仕李弘謙仕直事變假注書李㬖仕
정조 22년
洪仁浩啓曰明日常參經筵取稟傳曰停
정조 22년
以備邊司坐起進不進單子傳于姜彝正曰北關奴貢事此亦民事大臣曾經道伯次對進定使之來會
정조 22년
傳于姜彝正曰近日賓對臺諫之不入久矣在外及衆所共知情勢人許遞前望單子入之待下批牌招
정조 22년
司諫前望單子入之李貞運落點
정조 22년
傳于洪仁浩曰關西素稱尙武之鄕而我東文明之啓實肇玆土蓋昔三古之世執壤於塗山比河於浿水地留九井之制俗傳八條之敎傳所云君子國者卽今之關西是耳以其江山美麗財賄廡盛士不以齊魯待之者非今斯今予每惜之嘗記長陵盛際有金台佐者爲鄕先生敎授學徒故司業鮮于浹出於其門而膺旌招之列與先正文元公後先爲成均創設之職自此西土之士能知性理之說而顧今近二百年寥寥不復聞焉豈士不如古而然也特朝廷局於注格而不之用也莫曰山分東西各有其程邑雖十室亦出忠信環箕封千餘里豈無如故儒臣之硏經志道者欲依關東諸路賓興之例以試其士而功令之體習見於應製諸券其聲律騷選之作雖多差强此不足爲西士多之令道伯採訪其嫺於經傳之旨而爲一鄕所咸推一道所稱誦者列名以聞當以嘗所欲問之經傳疑義條問以叩所存以備顧問此意先令內閣下諭于平安監司處
정조 22년
吏曹參議前望單子入之任希存落點
정조 22년
洪仁浩啓曰新除授吏曹參議任希存以前任伊川府使方在解由未出中何以爲之敢稟傳曰勿拘
정조 22년
傳于李海愚曰御定冊子刻役事體莫重況經筵當爲進講之經書乎五經刻役刻手等自今日限畢役戶料兵布磨鍊題給事分付
정조 22년
洪仁浩啓曰吏曹判書金載瓚參議任希存牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰參議只推與判書更爲牌招
정조 22년
李肇源啓曰卽者義禁府都事來言時囚罪人閔亨默當爲捧口招以聞而判義禁趙宗鉉知義禁朴宗甲身病猝重權有衆所共知實故只有同義禁李漢豐一人不得備員開坐云判義禁趙宗鉉知義禁朴宗甲竝卽牌招以爲備員開坐之地何如傳曰允
정조 22년
洪仁浩啓曰吏曹判書金載瓚參議任希存再牌不進推考傳旨及罷職傳旨今方捧入而開政命下之後連事違召不卽擧行揆以事體誠甚未安判書所當更請牌招而係是一日三牌何以爲之敢稟傳曰意謂在於前望中使之出牌矣更思中批之後姑未入望處義似然前望書入勿施雖有單堂有特敎則通淸猶爲之今政擬入判書更爲牌招問其實故果然則參判前望單子入之待下批牌招開政
정조 22년
吏曹參判前望單子入之洪明浩落點
정조 22년
李肇源啓曰卽者義禁府都事來言時囚罪人閔亨默當爲捧口招以聞而知義禁權同義禁李漢豐有衆所共知實故知義禁朴宗甲牌不進只有判義禁趙宗鉉一人無以備員開坐云知義禁朴宗甲更爲牌招何如傳曰允
정조 22년
李肇源啓曰行大司憲宋煥箕在外執義掌令二員持平二員未差監察茶時之意敢啓傳曰知道
정조 22년
姜彝正啓曰壯勇大將趙心泰明日本營習陣出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 22년
洪仁浩啓曰吏曹參判洪明浩牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 22년
以黃海監司李義駿狀啓辭職上疏上送事傳于魚用謙曰邑弊營瘼可言者何限而焉敢以不當深引之處義作爲支辭蔓語無難煩浼乎此狀啓與辭疏還下送無或更煩事該房嚴飭題送
정조 22년
魚用謙以弘文館言啓曰本館上番闕直事甚未安應敎李翊模副校理嚴耆竝卽牌招以爲推移入直之地何如傳曰允
정조 22년
以校理金銑牌不進罷職傳旨傳于李肇源曰只推
정조 22년
李肇源啓曰知義禁朴宗甲再牌不進推考傳旨今方捧入而開坐命下之後連事違召不卽擧行事體所在誠極未安所當更請牌招而係是一日三牌何以爲之敢稟傳曰有何情勢如是違牌從重推考仍以前牌催促使之斯速膺命
정조 22년
以宣傳官鄭繼周入直別省記傳于姜彝正曰鄭繼周則忠臣之孫讀兵何爲習射亦不緊何覺晩耶爲先卽爲出直射會與朔試射矢數勿看況許參乎今日內白面定軸金宅基用此例此後忠武公奉祀孫與金鄭兩家奉祀竝依此例許參之限則依堂上宣傳官例而必也白面爲之射講皆勿論以此傳敎載之該廳所在受敎廳憲
정조 22년
司諫李貞運啓曰臣登筵陳啓之際適値憲臣之不備而不爲措辭經發院啓賓筵方退而昧例進前自損臺體重被承宣之請推滿心慙恧無地自容其何可一刻晏然於臺次乎請命遞斥臣職答曰勿辭亦勿退待
정조 22년
洪仁浩以弘文館言啓曰校理金銑旣有只推之命卽爲牌招察任何如傳曰允
정조 22년
姜彝正以兵曹言啓曰今日各廳堂下武臣朔試射設行事昨已啓下而臣因下敎今方來待政院朔試射以無故日退行之意敢啓傳曰知道
정조 22년
姜彝正以兵曹言啓曰專經文武臣殿講居不人各於本司入直待其能誦後草記事命下矣卽接訓鍊院牒報則判官孔賢德主簿金思喆今已能誦云矣敢啓傳曰知道使之替直可也
정조 22년
李海愚以漢城府言啓曰今二月園幸時全羅道同福居幼學趙榮宅以其母墳被掘屍骸不得事上言回啓判付內果如所訴自有不易之當律嚴飭道臣拔例偵察得其犯者親執究覈具格啓聞無敢泛忽此而泛忽其可曰承流宣化乎渝俗日薄乃有此如許所犯敎化之凌夷殊甚悶歎道臣若體敦俗重倫之意則其所究竟敢不極窮到底乎竝以此意嚴飭分付事命下矣依判付詳覈啓聞之意行會本道矣該道移關內趙榮宅初不待令於營邑仍爲逃躱故不得行査云而日限已過尙不擧行該道道臣推考譏捕究覈卽速狀聞事分付何如傳曰允
정조 22년
姜彝正以右邊捕盜廳言啓曰本廳兼從事官韓泳身病猝重勢難察任改差何如傳曰允
정조 22년
禁府啓目鍾城前府使朴光進原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允仍爲考律勘放爲良如敎又啓目興陽前縣監閔亨默口招云云傳旨內辭意發問目嚴問則游辭漫漶泛稱遲晩所當請刑是白乎矣曾經宣傳官勿爲請刑載在大典通編且有捧口招以聞之命上裁何如判付啓相距雖四百里拯活在十二月則經歲掩置過屢朔報營之狀極爲可駭考律照勘以聞爲良如敎又啓目古阜前郡守趙觀鎭原情云云傳旨問目內辭緣泛稱遲晩刑推得情何如判付啓除刑推議處爲良如敎
정조 22년
李肇源以義禁府言啓曰保放罪人趙觀鎭朴光進還囚後捧供以入之意敢啓傳曰知道判下諸囚議處照律皆於明日爲之俾無滯囚之弊可也
정조 22년
前司諫鄭觀輝疏批省疏具悉不允原疏未下
정조 22년
戊午四月十九日未時上御重熙堂同副承旨入侍時同副承旨魚用謙假注書李弘謙記事官金景煥承膺祚以次進伏訖上曰有司堂上已爲出去乎知入也賤臣承命出問回奏曰備局有司堂上李時秀已出私次趙鎭寬方在本司云矣仍命退承史以次退出
정조 22년
戊午四月十九日申時上御便殿右副承旨入侍時右副承旨李海愚假注書李毅采記事官金景煥承膺祚檢校直提學李晩秀原任待敎沈象奎以次進伏訖上曰俄下有司堂上擧條注書出去改書以入可也賤臣承命改書入上曰知義禁牌去來注書出去斯速知入也命退諸臣以次退出
정조 22년
行都承旨權裕病行左承旨洪仁浩坐直右承旨未差左副承旨李肇源坐直右副承旨李海愚坐同副承旨魚用謙坐注書二員未差假注書李毅采仕李弘謙仕直事變假注書李㬖仕
정조 22년
藥房提調李祖源行左承旨洪仁浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
洪仁浩啓曰玉堂備員間視事頉稟之意敢啓傳曰知道
정조 22년
傳于魚用謙曰當該中官罷職
정조 22년
傳于洪仁浩曰坐直承旨入侍
정조 22년
洪仁浩以內醫院提調意啓曰副提調權裕謂有身病今日問安不爲仕進卽爲牌招何如傳曰允
정조 22년
洪仁浩以弘文館言啓曰本館上番闕直事甚未安校理金銑旣有只推之命卽爲牌招入直何如傳曰允
정조 22년
李肇源以兵曹言啓曰今四月二十一日武臣賓廳講書日次而中日相値不得爲之之意敢啓傳曰知道
정조 22년
李肇源以兵曹言啓曰專經文武臣殿講居不人各於本司入直待其能誦後草記事命下矣卽接訓鍊都監移文則哨官蔡翼永今已能誦云矣敢啓傳曰知道使之替直可也
정조 22년
李肇源以禁衛營都提調意啓曰依下敎政院軍士房書吏廉得範韓守訥丁文九張錫疇等四人各決棍三度之意敢啓傳曰知道
정조 22년
禁府照目興陽前縣監閔亨默矣口招公事判付內相距雖四百里拯活在十二月則經歲掩置過屢朔報營之狀極爲可駭考律照勘以聞罪杖一百收贖告身盡行追奪私罪奉敎稽報則稽報而只可謂公罪所照律良中公罪勘放使之當日下送而該邑係是弊邑萬一治績不及前倅宿弊不能痛革現發於來頭按廉之行其所懲罪當十倍他人以此嚴飭爲良如敎又啓目鍾城前府使朴光進矣本府議啓內彼人迎接之節固宜審愼而有此館宇之失火其不能檢飭之罪在所難免以此照律罪杖八十徒二年定配以公罪收贖奉敎依允功減一等爲良如敎
정조 22년
李肇源以義禁府言啓曰時囚罪人閔亨默杖一百收贖告身盡行追奪照律公事判付內公罪勘放事命下矣閔亨默杖一百以公罪收贖放送之意敢啓傳曰知道
정조 22년
戊午四月二十日卯時上御便殿左承旨入侍時行左承旨洪仁浩假注書李弘謙記事官金景煥承膺祚原任待敎沈象奎抄啓文臣金近淳以次進伏訖上曰陸宣公集謄出朝將訖功乎象奎曰以然矣上曰謄出後二三次詳準然後可無差誤鑄所入來文臣如或苟簡抄啓文臣中李勉昇金履載金履永使之進來同爲校準也仍敎仁浩曰承旨與諸文臣監準也又敎象奎曰前備堂李書九所管玉篇冊子何當輯成乎爾其問之也命仁浩書傳敎曰軍兵去就何等體重今日禁營習陣慮或沾濕有所提問於該營則先以罷操之意來告云而不爲入稟該房事駭然當該承旨遞差仁浩曰普賢峰補土時告由祭旣有受押祝貼而以堂下三品獻官受香事體極爲未安以堂上武臣實職人塡差獻官似好故敢此仰達矣上曰依爲之出擧條命退諸臣以次退出
정조 22년
戊午四月二十日酉時上御便殿左承旨入侍時行左承旨洪仁浩假注書李弘謙記事官金景煥承膺祚原任待敎沈象奎副司果申絢以次進伏訖上曰陸宣公集幾何鈔謄乎象奎等曰姑未盡謄出矣上曰隨其割付編編入之也仍命退諸臣以次退出
정조 22년
都承旨未差行左承旨洪仁浩坐右承旨尹致性坐左副承旨李肇源坐右副承旨李海愚坐直同副承旨魚用謙坐直注書二員未差假注書李毅采仕直李弘謙仕事變假注書李㬖仕
정조 22년
尹致性以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
洪仁浩啓曰來二十五日朝參日次矣敢稟傳曰停
정조 22년
尹致性啓曰禁衛營將官來言今日本營軍兵日次私習云矣敢啓傳曰知道
정조 22년
尹致性啓曰御營廳將官來言今日本廳軍兵日次私習云矣敢啓傳曰知道
정조 22년
洪仁浩啓曰吏曹參判洪明浩再牌不進推考傳旨今方捧入而開政命下之後連事違召無意承膺事體所在極爲未安所當更請牌招而係是一日三牌何以爲之敢稟傳曰聞其自來情勢間有除拜不爲行公云然則合有曲諒之擧許遞
정조 22년
以應敎李翊模副校理嚴耆牌不進罷職傳旨傳于洪仁浩曰只推
정조 22년
以校理金銑牌不進罷職傳旨傳于洪仁浩曰只推
정조 22년
洪仁浩啓曰吏曹參判洪明浩許遞事命下矣政命已至多日而尙未開政事甚未安吏曹判書金載瓚卽爲牌招何如傳曰允
정조 22년
有政吏批判書金載瓚進參判未差參議未差行左承旨洪仁浩進以權裕爲吏曹參判任希存爲參議李鼎揆爲大司諫鄭來百爲執義姜文會李益恢爲掌令尹涵李東煥爲持平丁志元爲獻納朴宗京宋知濂爲正言朴崙壽爲校理趙宗鉉爲判敦寧金達淳爲刑曹參議尹弘烈爲內贍提調朴宗甲爲永庫提調閔致載爲吏曹正郞徐重修爲工曹正郞姜時煥爲宗簿主簿沈縉漢爲長興主簿李尙弼爲沙斤察訪大司成單南公轍刑曹佐郞鄭冕綏仍任事承傳學正單金光默麗王陵參奉單王信弼故學生李度臣贈吏參例兼右諭善李城輔考故通德郞李珌贈戶參例兼慶尙左兵使李普漢考南陽府使李景溟江陵府使宋鍈相換
정조 22년
兵批判書李時秀進參判柳誼入直參議金啓洛病參知柳師模病右承旨尹致性進以朴宗甲李泰永爲副摠管柳得恭爲僉知王道源爲慶熙將金翰周爲宣傳官李顯采爲訓鍊主簿尹弘烈爲大護軍護軍李鼎揆李益運姜彝正洪明浩白師謹李書九副護軍李尙度李鼎德李殷福李翼鉉權煥副司直鄭觀輝李魯春李益洙李儒修李羲甲鄭繼忠副司果申溆金商雨竝單付知事作闕單金翊休知事單李敏輔都摠管單朴宗甲
정조 22년
以觀象監提調望筒傳于洪仁浩曰此提擧在校正所當以在外之提擧捧傳旨者其時捧現告承旨推考然則兩提擧皆捧傳旨前望單子入之
정조 22년
以平安兵使李儒敬狀啓炭島牧場㺚馬放牧事判付內啓下司僕寺爲旀攻駒之政何處不緊而宣沙牧場最稱宜土兺不喩北市西貿特敎定式之後萬一擧行不謹未聞有刮目之效則牧官之外兵使府使難免其責以此意各別嚴飭每年放牧與取息數爻狀聞以爲例事一體分付爲良如敎
정조 22년
李肇源以兵曹言啓曰專經文武臣殿講居不人各於本司入直待能誦後草記事命下矣卽接宣傳官廳牒報則宣傳官申義顯田德顯今已能誦云矣敢啓傳曰使之替直可也
정조 22년
洪仁浩以兵批言啓曰前判敦寧李敏輔自吏曹送西矣資級係是輔國當爲知中樞下批而時無見窠依例作闕下批之意敢啓傳曰知道
정조 22년
禁府照目古阜前郡守趙觀鎭矣本府議啓內觀其所供參以繡啓則倉逋之至今徵民雖緣吏奸常俸之當初引用有乖法意不可以準數備償有所寬恕以此照律罪杖八十收贖奪告身三等私罪奉敎依允爲旀功議各減一等爲良如敎
정조 22년
刑曹啓目金川郡尹成履山地作變處更査李行訥斷以元犯而事係一律上裁是白乎旀尹宗鎭等段從輕重勘處爲白乎旀該郡守洪秉德段査事擧行全不誠實令義禁府處之爲白乎旀該道臣段始不能嚴覈以致査命之屢勤從重推考何如判付啓掘塚一律也其律無減於尹塚與古塚而其所犯手專由於偏信虛塚之說自歸掘塚之科參跡究情決非用意故犯兺除良渠固無狀作此罔赦之罪而渠祖時聖積有勞勩於首醫是隱則迨此一分可恕之會兼寓世宥之特例不至爲失刑正犯李行訥段分付道臣除尋常各別嚴刑減死定配爲旀道臣守令推拿事其餘各人等竝只依回啓施行爲良如敎又啓目全義縣殺獄罪人黃大潤年前判付至有窮覈無疑則先放後聞之命而至今因循者亦未知其得當上裁何如判付啓寧失於不經之義用於疑輕之案未聞以惡其情之可惡別用加一倍法於常經之外是置卿等跋語甚爲得體全義囚黃大潤身乙分付道臣使之卽爲酌決爲良如敎
정조 22년
戊午四月二十一日卯時上御誠正閣諸承旨持公事入侍時行左承旨洪仁浩左副承旨李肇源右副承旨李海愚同副承旨魚用謙假注書李毅采李弘謙記事官金景煥承膺祚檢校待敎李存秀以次進伏訖上命書傳敎曰有司堂上入侍毅采承命出傳與有司堂上李時秀趙鎭寬偕入進伏肇源讀奏忠淸監司韓用和啓本罪人金德仁沃川郡到配事命書判付至李行訥山地作變事回啓上敎鎭寬曰此非故犯而無乃虛塚乎鎭寬曰近來山訟事亦皆類此不可一切準信而其人自來狂疎臣待罪松留時行訥謂有金穴於滿月臺近處請其開鑿臣據理責拒而其爲人之妄悖亦可推知以此訟觀之果非故犯可知矣上曰此人所犯之虛實姑勿論其祖時聖以肅廟朝醫官有所勞勩予不無斟量之道矣仍命書判付訖命時秀等進前仍敎曰奴貢成冊果皆詳準而已爲行會乎時秀曰冊子入啓未下故姑未行會矣上曰耗穀劃給一款爲念以弊救弊之慮仍爲置之而今旣從他區處事極俱便誠可幸也時秀鎭寬等曰惠澤曠絶及於海隅小民中外物情咸頌德意至以宮屬沾漑之道亦軫聖念而冬一等蠲減後得此昆布巖分屬之惠在渠輩亦必有利而無損矣上曰冬等雖已除減而昆布巖又爲分屬海尺與宮屬可謂俱爲便利矣行會時亦以私書消詳言及於道臣俾無擧行之疎漏而本宮儀式一件奉置于內閣也又敎曰今番法聖釜山等漕船皆爲利泊誠甚幸矣時秀曰近年以來風勢之順無如今春故果已順涉實爲公私之幸矣上曰昨日雨澤雖未洽足而苦望之餘猶可幸也時秀曰昨雨得於渴望之際向聞南陽人言牟麥小加一雨則無慮爲大登云矣今則旣得甘霈果叶農情之望矣上曰大抵天地之道自有盛衰若於春耕之節旣優旣渥旣洽且足則五六月方農之時亦難保一味浹洽矣今年則方春之節雖不至惜乾而亦云稍閟來頭必見雨若之休豈不預幸乎命書榻敎曰承旨前望單子入之待下批牌招察任仍命退諸臣以次退出
정조 22년
戊午四月二十一日申時上御便殿坐直承旨入侍時右副承旨李海愚假注書李毅采記事官金珍恪承膺祚原任直閣李始源以次進伏訖上曰豐川自是弊邑不可與南陽相換此單子注書出給使之更以他邑相換以入而勿致復改之意亦爲傳諭也賤臣承命出傳還入進伏上敎始源曰朱書有考閱事明當更召矣命退諸臣以次退出
정조 22년
行都承旨洪明浩坐行左承旨洪仁浩緣故出右承旨尹致性坐直左副承旨李肇源坐右副承旨李海愚坐同副承旨魚用謙坐直注書洪奭周仕一員未差假注書李弘謙仕直事變假注書李㬖仕
정조 22년
尹致性啓曰明日常參經筵取稟傳曰停
정조 22년
傳于洪仁浩曰諸承旨持公事入待
정조 22년
李肇源啓曰合辭許久闕啓事甚未安今日政新除授兩司諸臺竝待下批牌招何如傳曰允
정조 22년
洪仁浩啓曰吏曹郞廳來言承旨有闕政事取稟傳曰前望單子入之待下批牌招察任
정조 22년
李肇源啓曰司諫李貞運一體牌招何如傳曰允
정조 22년
兵曹口傳政事護軍沈晉賢單付
정조 22년
吏曹口傳政事注書單洪奭周
정조 22년
兵曹口傳政事以孫鎭極爲景福將
정조 22년
魚用謙以弘文館言啓曰校理金銑旣有只推之命與新除授校理朴崙壽一體牌招察任何如傳曰允
정조 22년
魚用謙以吏曹言啓曰新除授江原道都事韓重默咸鏡道都事李珩等呈狀內矣身素患痰癖之症近益添劇時日之內萬無供職之望卽速入啓遞改云身病俱如是則不可强令察任竝改差何如傳曰允
정조 22년
尹致性以兵曹言啓曰專經文武臣殿講居不人各於本司入直待其能誦後草記事命下矣卽接宣傳官廳牒報則宣傳官趙文錫今已能誦云矣敢啓傳曰知道使之替直可也
정조 22년
尹致性以禁衛營言啓曰本營中軍李得濟身病甚重勢難察任改差何如傳曰允
정조 22년
大護軍李秉鼎疏曰伏以臣卽天地間一僇人耳魂遊機穽呼任馬牛釁負深重不可以復贖身名垢穢不可以復湔踪地危臲不可以復立區區自處之義惟有杜門忍恥斷置餘生而已旁視之耽耽猶不欲索言則外至之悠悠尙何暇介意而迺者諫臣李貞運之費辭引避何爲而發也嗚呼甲寅四月二十八日之賓對此何等時也大臣諸臣莫不涕泣力爭冀回天聽竟伏承出付三司之聖敎則其時入侍之臺諫固當碎首沬血靡不用極而伈泄不言擧措可駴故臣愚憤所激略進慨惋之見猥蒙淵衷之開納仍降諸臺遞差之命伊日事實不過如斯而況臣所奏專屬長官則隨入諸臺初不指的記注昭在焉敢誣也以此大司諫李敬一憾臣次骨當面不語獻納李貞運少不爲嫌來往頻繁間多入臺亦已出肅而今於五載之後盛氣强引旣曰論斥不有餘地又曰遭人言者何限而未有如臣之顚頓狼狽云者實令人惝怳訝惑莫曉其所以也噫當擧朝蒼黃之際雖或有情外磯激之言言之者固自無心當之者受而爲過道理則然而到今時移事冷之日張皇爲說有若臣無端論斥指意深緊者然惟彼長官之斷斷蓄怒已是不思之甚而今此僚臺之忽地噴又何前後之矛盾也臣竊爲諫臣惜之也噫臣徒知涓埃之必報不顧坑埳之在前筵奏疏籲有懷輒陳剛腸靡化仇怨層積鋒鏑薤粉理必無幸而伏蒙我聖上憐臣心之無他察臣守之有素曲費造化保有危喘苟非然者臣何能得有今日乎每一念至感淚如泉不幸立身一敗群憾四起磨牙伺影必欲無臣身而後已雖以我聖上庇覆之大德亦安能每每拯活以卒終始生成之澤哉嗚呼歲月寢遠人心狃安義理緣臣而不明隄防緣臣而益壞由前由後臣之辜恩負國死不足以贖其萬一玆不得不略控瀝血之章兼附乞骸之懇伏願聖慈惻然哀憐勘臣罪案許臣屛退以昭法紀俾遠危穽千萬幸甚臣無任云云答曰省疏具悉卿其勿辭行公
정조 22년
戊午四月二十二日卯時上御誠正閣諸承旨持公事入侍時行左承旨洪仁浩右承旨尹致性左副承旨李肇源右副承旨李海愚同副承旨魚用謙假注書李毅采李弘謙記事金景煥承膺祚檢校待敎李存秀以次進伏訖肇源讀奏忠淸監司韓用和啓本罪人李五福庇仁縣到配事江原監司金履翼啓本罪人孫大榮寧越府到配事上命書判付肇源曰月食食體圖畫上送時諸道道守臣皆於啓本下後錄而今此平安監營啓本則另具一本有若別單者殊甚斑駁宜有一定之例此後依他道他都例後錄修啓事令該曹知委何如上曰依爲之出擧條命退諸臣以次退出
정조 22년
戊午四月二十二日辰時上御重熙堂左承旨入侍時行左承旨洪仁浩假注書李弘謙記事官金景煥承膺祚以次進伏訖上命書傳敎曰慶州集慶殿碑閣監董府尹柳焵內下豹皮一令賜給將校工匠等依判下施賞事令內閣下諭于道臣上曰待敎入侍賤臣承命出傳與檢校待敎李存秀偕入進伏上敎存秀曰爾其依此判下擧行而卽爲下諭該道伯可也命先退敎仁浩曰承旨得見八家手圈乎仁浩曰未矣上曰八大家中手自抄輯裒成冊子名曰八家手圈是予近日工夫者而前後漢書亦欲依此例爲之卿亦爲校役可也仍命書傳敎曰以內閣舊選抄啓文臣校役入來爲之前左尹沈晉賢敍用仍令該曹口傳付軍職命退承史以次退出
정조 22년
戊午四月二十二日午時上御便殿左承旨入侍時行左承旨洪仁浩假注書李弘謙記事官金景煥承膺祚行護軍沈晉賢李書九以次進伏訖上敎書九曰年前以玉編校正事付之卿矣間以他冊校役尙未爲之否書九曰再昨年伏承下敎後略干校看而中間以左傳之役未暇全力於此尙未脫藁每用惶憫而第卷數亦自不少工役似亦未易矣上曰只以韻字類聚裒成一卷冊子則似無妨乎上曰字數減之全以精簡爲主則似易就緖矣上曰諸道穀簿都數爻抄錄事何以爲之乎書九曰往復於諸道伯則從速修整以送云待送來卽當書入矣上曰予於昨冬讀史記英選而兼讀八大家於其八大家中手抄好句節輯爲冊子名曰八家手圈又於陸宣公集依八家手圈例亦爲鈔集而名曰陸藁手圈近來亦於朱書用右例命抄啓文臣等方爲校看而予獨於漢書闕之故今方留意而但卷帙浩多親自披閱精力多入要與卿等分勞玆命入來矣卿等持此漢書出去私次潛心細看而尋行逐篇每於好文上以靑批隨打各其盡看後來呈則隨宜鈔略會成一圈予當自爲之矣旣於八家陸集等書手抄而名篇已成工夫者故惟此漢書之工亦不得不爲之矣仍敎仁浩曰承旨旣於鑄所入參校役此冊亦爲分卷數持去一體校看也命退諸臣以次退出
정조 22년
戊午四月二十二日未時上御便殿左副承旨入侍時左副承旨李肇源假注書李弘謙記事官金景煥承膺祚以次進伏訖上曰鑄字所入來閣臣及抄啓文臣使之登筵也賤臣承命出傳與原任直閣南公轍金祖淳李始源原任待敎沈象奎抄啓文臣金近淳申絢權晙李勉昇金履載曺錫中黃基天洪奭周等偕入進伏上曰今日欲爲校役而使之入來日已晩矣須皆退去仍宣午飯少頃命公轍等先退命書榻敎曰前注書洪奭周令該曹口傳還付牌招察任命退承史以次退出
정조 22년
行都承旨洪明浩坐左承旨尹致性坐右承旨李海愚坐直左副承旨魚用謙坐右副承旨李祉永坐直同副承旨李始源未肅拜注書洪奭周仕直一員未差假注書李弘謙仕事變假注書李㬖仕
정조 22년
李祉永啓曰行大司憲宋煥箕掌令姜文會在外執義鄭來百持平李東煥傳旨未下掌令李益恢未肅拜持平尹涵病不進監察茶時之意敢啓傳曰知道
정조 22년
洪明浩啓曰吏曹參判權裕除拜後過三日不爲出肅依定式推考警責仍卽牌招察任何如傳曰允
정조 22년
洪明浩啓曰三品官之無得過三日循例請牌曾有飭敎矣吏曹參議任希存除拜後過三日不爲出肅事體所在誠極未安從重推考仍卽牌招察任何如傳曰允
정조 22년
洪明浩啓曰行左承旨洪仁浩左副承旨李肇源今日不爲仕進竝卽牌招何如傳曰竝許遞前望單子入之
정조 22년
傳于洪明浩曰諸承旨持公事入侍
정조 22년
承旨前望單子入之洪義榮李祉永落點
정조 22년
洪明浩啓曰新除授承旨洪義榮資是嘉義臣明浩乃是嘉善座次有違格例何以爲之敢稟傳曰勿施前望單子入之待下批牌招察任
정조 22년
洪明浩啓曰新除授同副承旨李祉永卽爲牌招何如傳曰允
정조 22년
傳于李海愚曰左副承旨入侍承旨前望單子入之李魯述落點
정조 22년
傳于洪明浩曰在外承旨許遞前望單子入之待下批牌招察任
정조 22년
兵曹以鄭觀采爲禁衛中軍
정조 22년
李海愚以兵曹言啓曰專經文武臣殿講居不人各於本司入直待其能誦後草記事命下矣卽接守門將廳牒報則守門將金復淳今已能誦云矣敢啓傳曰知道
정조 22년
李海愚以兵曹言啓曰專經文武臣殿講居不人各於本司入直待其能誦後草記事命下矣卽接別軍職廳牒報則訓鍊院正柳相斗今已能誦云矣敢啓傳曰使之替直而今番日熱如此能誦者這卽草記出於軫念之特例然能講與能誦界限自別此輩果能誦乎明日試射時卿與曹郞一人爲試官所謂能誦之類各拈一大文捧背講試記一體修入而萬一不誦而曰誦則本曹此草記豈成說乎當該堂上焉逭其責乎
정조 22년
李祉永以義禁府言啓曰黃海監司李義駿査啓據刑曹覆啓內金川郡守洪秉德令義禁府處之事依回啓施行啓下矣洪秉德時在任所云依例發遣府羅將拿來何如傳曰允
정조 22년
李祉永以刑曹言啓曰卽接北部居私奴石萬所志則其上典吳明常適有出入事路過會賢洞矣有一醉漢背後突入拳撞肩胛頭觸面部流血狼藉而末乃裂破衣服奪其笠子而逃走云矣聞甚驚怪捉來査實則厥漢本以殺獄罪人頃年蒙宥之金允得也其時臣曹草記批旨內可殺則殺而已拘於用法之非時置之姑不殺之科冬節冷獄若至瘐斃則法不伸一也與其法不伸寧失於不經嚴刑次次準三次貸其死永屬曹奴更或口近一勺酒甚非生道殺人之義黑山三水等遠惡地移定官奴可也事命下矣渠以手劍戕人之兇身終至生出獄門則不念好生之德意乃反不悛舊習敢爲頑悖之行固非一再而今番所犯尤爲絶悖究厥前後罪惡萬殺無惜罪人金允得各別嚴刑後謹依年前批旨內辭意移定官奴於全羅道羅州牧黑山島卽爲押送之意敢啓傳曰定配適足以貽害島氓卿曹逢授隨其犯科各別懲治期於仍作平民可也
정조 22년
平安監司閔鍾顯疏曰伏以臣怵惕辭陛依遲渡浿上任旬有餘日凡一切事宜茫無領略而惟來時前席躬奉聖敎惓惓於民瘼公儲關防風俗階前萬里天鑑孔邇苟於宣化承流之地得其人而對揚則西民庶有瘳乎而奈臣昏憒短拙百不通曉將無以分九重宵旰之憂副一路軍民之望畢竟玷聖簡而僨國事理必無幸則臣誠夙宵憂懼不知攸濟迺於此際得伏見前大司諫臣金翰東疏本以向來會寧府使望筒之有壞隄防論斥甚峻臣於是尤不勝其萬萬慙悚夫陞品通擬何等難愼則疏通兩人之一望竝擬雖由於臨政滾急知思昏錯卽其顚倒率爾之失臣亦至今自訟今於臺評之發唯當愧服之不暇抑臣之所自悼者則有之念臣偏蒙特達之知屢叨銓衡之重絲毫無補罪戾層生前後人言罔非自取雖荷天地含容之恩不加之罪而臣之慙惶危蹙益無措躬之所若是者尙何敢自同無故之人坐擁節旄之榮哉玆不得不冒上文字仰瀆宸嚴尤增死罪伏乞聖慈俯賜諒察亟遞臣藩宣之任仍勘臣當被之罪以爲居銓不職者之戒焉臣無任云云答曰省疏具悉卿其勿辭察任
정조 22년
吏曹參議任希存疏曰伏以臣於日昨濫蒙格外之恩忝叨匪據之任屢犯違傲恭俟譴何豈意臣區區處義上煩淵衷至下前望勿施之命到底隆渥與天靡極手奉恩敎感惶交切自不覺淸淚之被面曾未數日誤恩荐加職名如舊召牌儼臨義分所在固當聞命趨膺以伸叩謝之忱而臣纔遞外邑未出解由銓曹之擬望喉院之請牌雖緣勿拘之有命揆以常格尤增悚蹙唐突出肅實所難安且臣竊有私義之不可不一番仰暴者向來擊錚罪人李潗以山訟事構誣臣擧族殆若憑藉威勢法外禁葬者然在臣一門固極危怕而卽其前後之言粧撰不得亦多矛楯此則天日之明庶可俯燭至於李夏保之再供拈出臣名置之圖囑之科實非臣意慮之攸及幸賴聖明在上獨免罪罰臣心惶懍無地自容何敢以日月之稍久晏然自恕有若無故之人乎葢李潗之昨春上言出於窮濫之計而及其更査決訟之後本官所以處李潗者太涉寬緩了無掘移之期臣誠私心痛恨妄意以謂決訟之前雖不敢言訟則已決而稽緩如此事係先山不可終默遂移書本倅言其誣罔天聽便屬公憤不宜一任其延拖不掘此乃昨年夏秋間事也若其親祥之在於何時初不聞之給由與否非臣所知而夏保供招隱然若因臣書札而有此悖擧者吁亦異矣仍念臣所被前後恩造實是古今之罕有惟期謹拙庶爲萬一之報其奈見識不明便成自作之孽王府所問囚供所言段落各異雖是題外臣若初無是書彼亦豈有是供此莫非臣庸愚譾劣之致豈敢徒恃寵靈不思所以自處之道乎玆敢露章自列冒瀆崇嚴伏乞聖明俯垂諒察亟賜鐫免仍命有司治臣之罪以存公格以安私分不勝幸甚臣無任云云省疏具悉爾其勿辭察職
정조 22년
戊午四月二十三日卯時上御誠正閣諸承旨持公事入侍時行都承旨洪明浩右承旨尹致性右副承旨李海愚同副承旨魚用謙記事官洪奭周假注書李弘謙記事官金景煥承膺祚檢校待敎李存秀以次進伏訖海愚讀奏江華留守申光履狀啓恩津縣稅船無弊護送事明浩讀奏江原監司金履翼狀啓雨澤形止事上命分書判付訖仍命退諸臣以次退出
정조 22년
戊午四月二十三日午時上御便殿左副承旨入侍時左副承旨李海愚記事官洪奭周金景煥承膺祚水原留守徐有隣以次進伏訖上敎有隣曰何當下去有隣曰數日間當爲下去矣上曰近頗惜乾從近得雨則甚可幸矣拾蟲之役何間當畢耶有隣曰姑未畢拾而亦不至多日矣上曰拾取之後區處極難古亦有蟲入水爲蝦之說鷗浦海口旣在不遠畢拾之後投之于水似無妨矣仍命退諸臣以次退出
정조 22년
行都承旨李鼎揆在外行左承旨洪義榮坐直行右承旨李泰永坐左副承旨尹致性坐直右副承旨魚用謙坐同副承旨尹光顔在外注書二員未差假注書姜浚欽未仕進李弘謙仕直事變假注書李㬖仕
정조 22년
傳于魚用謙曰領敦寧入侍
정조 22년
魚用謙啓曰新除授承旨李始源以前任安岳郡守方在解由未出中何以爲之敢稟傳曰勿施前望單子入之待下批牌招察任
정조 22년
承旨前望單子入之尹光顔落點
정조 22년
洪明浩啓曰新除授承旨李始源肅拜單子不當捧入而矇然捧入臣不勝惶恐而解由未出啓辭批旨司謁之中間遲滯事極駭然令攸司從重科治何如傳曰一承宣牌招胡大事也以致深夜煩瀆政院事極爲駭然何責司謁乎卿亦遞差
정조 22년
以執義鄭來百持平李東煥司諫李貞運獻納丁志元正言宋知濂朴宗京牌不進罷職傳旨傳于魚用謙曰只推
정조 22년
以校理金銑朴崙壽牌不進罷職傳旨傳于魚用謙曰只推
정조 22년
承旨前望單子入之李鼎揆洪義榮李泰永落點
정조 22년
洪義榮啓曰新除授行都承旨李鼎揆時在慶尙道慶州地同副承旨尹光顔時在京畿龍仁地竝斯速乘馹上來事下諭何如傳曰允
정조 22년
尹致性啓曰行大司憲宋煥箕掌令姜文會在外執義鄭來百持平李東煥傳旨未下掌令李益恢未肅拜持平尹涵病不進監察茶時之意敢啓傳曰知道
정조 22년
注書洪奭周改差代以姜浚欽爲假注書
정조 22년
尹致性以兵曹言啓曰因臣曹訓鍊院正柳相斗能誦事草記批旨內使之替直而今番日熱如此能誦者這卽草記出於軫念之特例然能講與能誦界限自別此輩果能誦乎明日試射時卿與曹郞一人爲試官所謂能誦之類各拈一大文捧背講試記一體修入而萬一不誦而曰誦則本曹此草記豈成說乎當該堂上焉逭其責乎事命下矣今日堂下武臣朔試射時依下敎訓鍊院正柳相斗等十四人臣與本曹正郞鄭澣各拈一大文使之背講則其中居不者爲五人試記今方修正以入而只憑該廳所報遽以能誦草記臣之昏謬不審之失萬萬惶恐之意敢啓傳曰知道不誦而曰能所爲可駭而姑從三令之意嚴處分揀更試柳葉箭十巡未滿四矢者可謂文質無當卽其地嚴棍降定本曹敎鍊官後試射時更試十巡矢準十矢次次還任可也
정조 22년
尹致性以兵曹言啓曰今日各廳堂下武臣朔試射時都摠府都事李秉德訓鍊院主簿金尙裕皮載祺武臣兼宣傳官金應瑞張漢籌俱未滿四中竝依定式決棍十度身病及呈辭受由人等退試次姑爲懸頉以入之意敢啓傳曰知道
정조 22년
尹致性以兵曹言啓曰卽伏見廣州留守洪檍狀啓則本營所屬束伍牙兵別破陣今春官門聚點時畿內發遣裨校摘奸他道各邑廉探則廣州等八邑頗爲成樣陽智等五邑器械或有破傷楊州等三邑軍兵或有闕點器械破傷忠淸道忠州等七邑俱爲無頉牙山等三邑器械或有破傷江原道原州等四邑無頉橫城軍兵器械不無闕破有闕軍兵斯速代定破傷器械亦卽修繕事嚴飭云矣官門聚點亦是詰戎之政則軍兵闕點不在多少闕伍執頉楊州加平振威橫城四邑當該守令竝從重推考何如傳曰允
정조 22년
尹致性以摠戎廳言啓曰都城主脈補土今月二十六日始役之意敢啓傳曰知道各別嚴飭修築可也
정조 22년
魚用謙以刑曹言啓曰因漢城府啓辭東部書員洪哲仁任掌金福金拾蟲坊民修報成冊時漏除二十五戶捧價三兩三錢分食之狀不可尋常處之竝移送秋曹照律刑配事命下矣洪哲仁金福金等嚴刑一次後取考律文則大明律戶役條有曰里長主首生事擾民者杖八十徒二年詐敎誘人犯法條有曰敎誘人犯法者與犯人同罪依此律金福金黃海道新溪縣洪哲仁江原道楊口縣各徒二年定配所押送之意敢啓傳曰此草記留中以待畢拾三營今日皆訖役云討喫三兩錢之罪旣訊且配似過矣又或浮於兩漢而不刑不配亦倖矣令該府堂之時帶將任者分日各各嚴棍十度
정조 22년
注書洪奭周疏曰伏以新除授行左承旨臣洪義榮卽臣伯父也與臣所帶堂后之任旣有應避之嫌而揆以格例在下當遞伏乞聖慈亟命選部照例遞改臣職名以存公格千萬幸甚臣無任云云省疏具悉疏辭下該曹稟處
정조 22년
吏曹啓目粘連觀此承政院注書洪奭周上疏則以爲新除授行左承旨臣洪義榮卽臣伯父也與臣所帶堂后之任旣有應避之嫌而揆以格例在下當遞亟命選部照例遞改臣職名以存公格亦爲白有臥乎所相避之法在下當遞承政院注書洪奭周改差何如判付啓依允
정조 22년
戊午四月二十四日卯時上御誠正閣諸承旨持公事入侍時左承旨尹致性右承旨李海愚左副承旨魚用謙右副承旨李祉永記事官洪奭周假注書李弘謙記事官金景煥承膺祚檢校待敎李存秀以次進伏訖上曰同副承旨李始源之解由未出旣爲啓辭而又何不待批答徑先出牌也祉永曰解由果已出而該吏誤以未出來言旋云已出故臣矇然未察不待批答而出牌矣上曰然則不但承宣之做錯該曹之擧行亦可駭矣祉永曰新除授承旨李始源已出之解由誤以未出來言臣矇未覺察遽入解由未出之啓不勝惶恐而當該吏曹堂上推考何如上曰依爲之不待微稟發落與啓辭批旨徑先出牌昨日坐直承旨遞差不能檢飭之右位承旨亦爲遞差可也出擧條上命書傳敎曰卿還來後尙未見之今日入侍事遣史官傳諭于領敦寧用謙曰外藩封啓事體至重爲藩臣者除非有削職拿問等罪名則雖在遞罷之中必也躬自修啓法例則然而乃者黃海監司李義駿稱有情病凡干狀啓之使假都事替行者已是格外日前以毋敢更事引義之意飭敎何如則辭疏之又此煩瀆尤極未安原疏自本院纔已退却狀啓亦皆還下送使之改修正上送而揆以事體不可無警從重推考何如上曰依爲之焉敢爲此無於例之事乎不可推考而止爲先越俸三等無敢更或如此之意嚴飭可也出擧條命書榻敎曰承旨前望單子入之待下批牌招又命書榻敎曰持公事入侍各房承宣當爲備員新除授承旨先入侍後謝恩賤臣承命出傳行右承旨李泰永進伏上曰領敦寧如已入來使之登筵也奭周承命出傳與領敦寧金履素偕入進伏履素曰近日日氣無異於盛夏聖體若何上曰日氣蒸熱政甚難堪此時如得一雨則人氣似亦好矣卿纔自湖中往還沿路農情果何如履素曰今春雨澤到處適中而日前甘霔又得於稍閟之餘秋牟之間或枯損者皆得沾潤今以後則無慮爲大登矣上曰然則誠幸矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰元子宮氣候何如上曰好在矣履素曰講席纔開右諭善旋尋鄕路臣等之心亦甚悵倏矣上曰下去後續卽敦勉似更有幡然之期矣予果屢次引接而乃知爲不易得之姿矣卿曾同居驪湖亦果素相親知否履素曰臣自兒時已有雅契亦爲近戚間矣上曰與卿爲幾寸戚乎履素曰爲八寸戚矣履素曰臣自湖還來事宜卽日肅拜而臣非但賤疾難强適因情勢之難安屢勤聖敎之下未卽趨命臣實惶悚萬萬矣上曰卿所謂情勢者無乃金翰東疏中北使云云之說耶此非可引之事而設欲引義事係卿之先故在卿誠難爲言矣卿不以文字屑屑者予以爲得體之事卿不必以此更爲處義之可言矣履素曰事屬臣身則固當受以爲咎而其所遣辭極其深緊非臣一身所當之事故雖不敢以章奏煩瀆而其爲私情之痛迫則有不可勝言矣上曰其疏本予初無心看過更聞有忝厥二字等語云此句語豈成說乎其爲子孫者謂之傷痛亦無怪矣以久陳之事不顧事面之礙逼如是說道者誠極怪駭批答有曰古人之出處必有斟量云云而大抵當時事勢必有不得不然者而然矣念卿先祖文正之首先倡義永有辭於天下後世其於顯節祠忠烈祠諸人節義猶有主客之可言而非特殺身成仁者之可比矣先正宋時烈於古相入去時有所抵書之事此實出愾念之意而恐亦非一切挽止之辭也義無不可往之義嫌非必可避之嫌則卿之先故已行之事爲其子孫何獨可嫌之有哉遂事也卿其勿說也履素曰前人之參量義理亦必勝於今人者若以臣先祖之燕行歸之大害道理則先正書札中豈止此一句語提說而初不爲執挽乎此非可挽而不挽之事則當時不得已之事勢槪可想矣到今人言旣如此臣家不敢復參於皇壇望拜之班矣上曰卿家自先已皆參班豈因一時之言而以廢應參之禮乎其在義理亦未必然矣履素曰冒此人言而又復如前參班則便是冒赴臣豈安心爲之乎上曰卿之所執過矣須與僚相講究此事也仍敎曰卿溫泉沐浴後果有見效乎履素曰臣以搔癢之症至有夜不成眠之患今番沐浴後頗有顯效矣上曰卿之去來路由華城否履素曰然矣乙卯年陪駕往返後今番始又歷入工役之順成果儘美矣上曰旣築其城城內尙未富實是可悶也履素曰閭閻貌樣大勝於前見矣臣行到園寢近處望見植木處樹木已成蓊鬱臣不勝萬幸矣上曰近來松蟲之害必欲除之而不得其方詩云去其螟螣秉畀炎火且唐之姚崇重拾蟲之政此與稼穡之害雖有異而其爲生民除害則一也但日日拾之其數甚多與其瘞之無寧愈於投之水而化爲鰕耶故近日使拾蟲者這卽投海矣履素曰若化爲物則亦幸矣上曰每欲諭卿而未因言端而未果矣卿向爲命官而得金啓溫擢之爲魁近日伊考其才則抄啓科作次對筵話俱能善爲可謂如此人才由卿得矣卿之視鑑豈不優於人而然乎右相嘗言卿雖不以文學自居而大有眼目於科文云其言果然矣卿之子芝淳亦嫺於科工乎履素曰詩賦略干成篇矣上曰向於享班見其顔貌凡百比前可謂改觀矣卿家果何如家而其後裔之若是俊秀豈非奇幸之甚乎其所成就唯在奬勸之如何卿其另加勸學使之努力也又敎曰卿之孫子幾何而賤産亦幾人耶履素曰孫有二兒而賤産亦有二子矣上曰卿老來可謂福人莫非卿先祖之遺蔭矣又敎曰卿詣溫宮果見三槐乎履素曰臣果見之而以臣所見其築臺似稍高矣上曰槐果成陰而叢枝亦茂盛否履素曰其陰翠鬱滿於宮庭而傍枝叢葉亦極茂密仍擧手指禁庭一大樹曰其高如彼樹矣上曰卿旣從外邑來果有所奏之事乎履素曰今番沐浴之行奉審行宮則雖無目下緊急之頉土木剝落種種有之若不趁今修葺將未幾何實有事力浩大之慮甲寅以後令本道修改者全爲其從便卽修而其後邑報不至一再尙今抛置因循不擧有非當初隨頉隨改之意申飭道臣依定式趁卽擧行至於各司廨宇皆是列邑分授修改而其中承政院頹圮偏甚且昔之蓋瓦者今則覆以編草所見極爲不似竝令改葺恐好故敢此仰達矣上曰依爲之出擧條履素曰今臣所經各邑無非如斗殘小之邑而溫陽爲最甚本郡以湯沐之邑屢經列聖朝駐蹕事面與他逈異朝家所宜軫念而近來之凋弊日甚以今所見雖一道伯一使星之行迎送接濟之道萬無成樣之望若不及今變通少加蘇救則實有難支之歎臣意則自廟堂與道伯往復商議毋論公私穀物以大米名色限百包從便區劃歲以爲常則庶足爲牽補之道故敢此仰達矣上曰依爲之出擧條履素曰頃以司饔院晉州白土減捧元價米還屬惠廳船價等雜費則仍舊上納本院依前排用於本院員役料條事筵稟蒙允矣自惠廳謂以白土旣減則船價米條自當與元價同爲區處不可以本院事勢區以別之云數次往復終始靳持有司之地無怪其如此而蓋當初減土出於爲除民弊之意而若以土物之減數排用料條之隨以減縮則當此院儲罄竭之時萬無從他代劃之路欲祛嶺民之瘼反生本院之弊亦甚可悶掘價米朝家旣已劃屬於燔造所用則存減用儲亦係院中句管元價還錄米條竝與船價雜費自今年依前還付本院一以備不時之需一以應排料之資恐合事宜似此微事屢煩筵達極知惶悚而事勢所拘不得不仰達矣上曰依爲之出擧條仍命退諸臣以次退出
정조 22년
行都承旨李鼎揆在外行左承旨洪義榮坐行右承旨李泰永坐直左副承旨尹致性坐右副承旨魚用謙坐直同副承旨尹光顔在外注書二員未差假注書姜浚欽仕直李弘謙仕事變假注書李㬖仕
정조 22년
藥房提調李祖源行左承旨洪義榮啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 22년
尹致性啓曰行大司憲宋煥箕掌令姜文會在外執義鄭來百掌令李益恢持平尹涵李東煥牌招啓辭未下監察茶時之意敢啓傳曰知道
정조 22년
李泰永啓曰今此端午帖製述人中時無職名人令該曹口傳付軍何如傳曰允
정조 22년
傳于洪義榮曰諸承旨持公事入侍
정조 22년
尹致性啓曰有司堂上李時秀趙鎭寬京畿監司李在學依下敎來待矣傳曰入侍
정조 22년
兵曹口傳政事副護軍車雲輔
정조 22년
以校理金銑朴崙壽牌不進罷職傳旨傳于李泰永曰只推
정조 22년
李泰永以弘文館言啓曰校理朴崙壽金銑旣有只推之命竝卽牌招察任何如傳曰允
정조 22년
李泰永以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南郊南壇東郊先農壇先蠶壇南郊雩祀壇北郊祈雨壇東郊馬祖壇南郊漢江壇司寒壇北郊厲壇次第看審則南壇先蠶壇祈雨壇馬祖壇漢江壇司寒壇厲壇壇上及四面紅箭門墻垣䃈砌俱爲無頉而先農壇東邊紅箭門柱根塗灰剝落雩祀壇南邊紅箭門柱根塗灰剝落卽爲修改事分付該監此後看護等節着實擧行事各別申飭之意敢啓傳曰知道
정조 22년
尹致性以兵曹言啓曰本曹草記專經武臣居不人背講試記修正以入事批旨內知道不誦而曰能所爲可駭而姑從三令之意嚴處分揀更試柳葉箭十巡未滿四矢者可謂文質無當卽其地嚴棍降定本曹敎鍊官後試射時更試十巡矢準十矢次次還任可也事命下矣依下敎孔賢德等五人以柳葉箭十巡更爲試取試記修正以入而未滿四矢宣傳官趙文錫嚴棍十五度降定本曹敎鍊官待後試射更試之意敢啓傳曰知道
정조 22년
魚用謙以司僕寺一二提調意啓曰大靜前縣監高漢祿遞任進上馬二匹旌義前縣監洪相五遞任進上馬二匹今纔上來禾毛色別單書入依例內廐立養之意敢啓傳曰知道其中一匹可合內廐上駟封進官問名論賞次草記群頭考例各別施賞後亦爲草記可也
정조 22년
戊午四月二十五日卯時上御誠正閣藥房入診諸承旨持公事入侍時藥房提調李祖源行左承旨洪義榮行右承旨李泰永左副承旨尹致性右副承旨魚用謙假注書姜浚欽李弘謙記事官金景煥承膺祚檢校待敎李存秀醫官柳光翼金孝檢李敬培朴春源李周憲李惟鑑玄必采吳仁豐朴宗潤丁希泰以次進伏訖上曰京畿監司有司堂上如已入來使之入侍浚欽承命出傳與京畿監司李在學有司堂上李時秀趙鎭寬偕入進伏祖源曰近日日氣過熱聖體若何上曰一樣矣祖源曰寢睡水剌之節何如上曰一樣矣祖源曰王大妃殿氣候何如上曰一樣矣祖源曰惠慶宮氣候何如上曰一樣矣祖源曰醫官待令入診何如上曰置之也用謙讀奏江華留守申光履狀啓辭職上疏上送事命書判付訖命在學進前仍敎曰驪州陵寢松蟲拾役幾何爲之云耶在學曰姑未畢拾云矣上曰予以拾蟲事心常念念不弛園所係是新植之松無怪其然而至於驪州則何爲蟲損之若是甚乎在學曰臣屢次奉審而宰樹之蟲損自前已然矣上曰穀之蝗松之蟲名雖異而其爲害則一也自古重捕蝗之政如詩之秉畀炎火唐之掘坑焚瘞是也爲其除害也故不得已有以焚以瘞之擧而予於此亦有斟量者存此雖微物而亦一蠢動之物也其將拾而除之實無區處之道何以則能不害於曰生之德耶歷日沈思博考經史予於歐陽脩官錢買蟲之事知其省力而功倍亦於馬伏波捕蝗投海之擧亦知其飛入化鰕之理蓋禹之驅而放之尙且勝於益之烈而焚之則此非特放之而已今若投諸水而化爲物豈非便宜於事面乎且拾而瘞之亦有緣坑而還出之慮且不如投江之爲愈也在學曰聖敎及此第當試之矣時秀曰向筵伏承下敎退與大僚言此已仰及昆蟲之聖德欽頌不已矣上曰此非創始之事古人已有行之者若買取而投水則在物得化生之宜在民亦永逸之道苟不及今捕除而旣植之松將未幾何輒見損害則松之植役又不啻爲暫時拾役之勞此亦非除民弊之一事乎園寢地近鷗浦故已使華留依此擧行卿亦知此意亦於驪州兩陵拾役一依華城新式爲之也面諭猶不如文字故昨夜書此傳敎以待卿等來矣仍命義榮展讀傳敎曰蟲損嘉禾宰樹安得不捕而除之考之經史自昔伊然周官庶氏剪氏之職皆爲是而設耳食苗者螟食葉者螣食根者蟊食節者賊秉畀炎火祝于田祖之神掘坑焚瘞始於唐時姚崇歷代因之遂爲成憲皆用民力紫陽之訓有云豈能不役人徒而坐致成功但有見識人見得利害之實知其勞我者乃所以逸我自不怨耳近者園寢桑梓有蟲損之害使植木十邑守宰率官隷捕除之以寓暫勞永逸之意而官隷亦民也念其烈陽使役殆忘寢食乃引歐陽脩詩官錢二十買一斗頃刻露積如京抵之句特創買蟲之式幸得事半而功倍於予心猶有不自安者是蟲也雖蔑蜂蠶之功較甚蛟蝱之毒然且卽亦蠢動之生物也遵聖人錄其功明其毒之義固可捕而除之除之之際亦應有方便之方宜令曰生之德竝行於其間莫曰爲害隨其爲物而有巨細之各異驅而放菹勝於烈而焚之況秉畀之詠托辭也焚瘞之擧實事也邃古後世之別亦足可觀嘗聞蟲飛入海化爲魚蝦伏波之治武陵明驗尙傳多日潛究決意著令此後拾役鷗浦海口浦之距植木所不遠而近爲二十里買蟲省人力投海述故事於義有何悖乎召見守臣面諭此意而又於驪江陵樹亦云蟲損買蟲與投水一依華城新頒式令用之決知其毫無不可續見道伯之狀語畢拾姑杳然此時役民有妨農政不勝耿耿呼燭書下卽令廟堂星火知委該道而今後餘皆以爲例事分付禮曹漢城府讀訖敎時秀鎭寬等曰卿爲跋尾以卽撥馬行會也敎鎭寬曰向時以府吏作奸於坊民事自京兆草記將以刑配云事雖可駭而參其情則定配似過矣鎭寬曰施以刑配果亦過矣上曰然則從重勘放可也鎭寬曰本曹罪人允得本是凶逆之屬而近來其所作梗非一非再種種凌辱士夫毆打人物此等漢不可不早爲處置矣上曰更爲島配則島民亦奚罪自京法司卽爲處斷也時秀曰頃因臣曹草記義士車禮亮玄孫心光令御將特付勸武軍官分付該道給糧馬上送待其上來後招見身手草記事命下矣車心光今始上來故招見其身手則足堪於軍門將校之任聞其所願則渠有七十老父母而渠兄病身家又至貧渠今三十五歲尙未娶妻渠若不在則無人供養惟願速歸云察其情理無怪其然過時未婚人自官助給乃是定式況義士之後尤當自別分付道臣拔例顧助俾成婚娶仍付該府相當料窠俾作義士香火之需似好故敢此仰達矣上曰依爲之義士之後尙欲收用年過三十迄未婚娶云者箕伯灣尹可謂不能擧其職者在他道他邑年來朝令何等申嚴固不敢若此況該道該邑乎又況是誰之家也是誰之後也不爲勸婚至今爲鱞曠之夫抑何委折爲先令道伯査實狀聞當該道臣守令一體指名現告贈牧使李士龍之後一人長置禁旅向有定式何況車義士家人乎奉祀孫令灣府別般設料窠一窠無論年之少長永爲給祿每人初給祿時必也狀聞祿米依護軍祿自本曹成給官敎以該府公穀會減事定式北道人康世爵卽不過流寓之人永付司果世世給祿爲不易之規車比於康其高忠卓節豈可同年而語乎如是定式之後渠父當受祿口傳卽爲下批授護軍官敎於車心光給糧資鋪馬下送恒例外倍數題給公穀勸婚而仍令道帥臣灣尹優助婚需另擇婚處過婚後亦卽狀聞心光情理勢難遠離其外亦有可合收用人枚擧狀聞事竝令廟堂行會可也出擧條命畿伯備堂先退用謙曰尙州儒生以請額事封章來詣闕外未可自外退却何以爲之乎上曰未知何院宣額請耶用謙曰西山書院仙淸兩先正請額事矣上曰自有禁令何爲自太學授謹悉也疏儒招致院中以朝家景仰之意則切矣而非但他院已有宣額係是禁令故不得輕許之意言及可也命書傳敎曰承旨房仍右承旨爲禮房命退諸臣以次退出
정조 22년
戊午四月二十五日未時上御便殿右副承旨入侍時右副承旨魚用謙假注書李弘謙記事官金景煥承膺祚原任二提學沈煥之以次進伏訖上曰近日久未見卿矣煥之曰雨餘日熱尙緊聖體若何上曰一樣矣煥之曰王大妃殿氣候何如上曰一樣矣煥之曰惠慶宮氣候何如上曰一樣矣煥之曰生脈散近日連爲進御乎上曰日氣過熱故爲解鬱而向服略干貼矣近則已爲停止矣上曰朝者傳敎下後自備局果卽跋尾而行會畿營乎問之也仍命退諸臣以次退出
정조 22년
戊午四月二十五日申時上御便殿左承旨入侍時行左承旨洪義榮假注書李弘謙記事官金景煥承膺祚以次進伏訖上曰大臣果擬華城之行乎義榮曰日熱如此故姑未定期矣上曰洪奭周科文之外經義亦頗通鍊果有師受而然乎義榮曰未有受學處故尙多固陋矣上曰以拾蟲事朝下傳敎使備堂行會畿營驪州兩陵寢拾役使之依新式擧行矣京營字內亦依此式擧行之意出傳於坐直承旨俾卽分付也命退承史以次退出
정조 22년
行都承旨李鼎揆在外行左承旨洪義榮坐行右承旨李泰永坐左副承旨尹致性坐直右副承旨魚用謙坐直同副承旨尹光顔在外注書二員未差假注書姜浚欽仕李弘謙仕直事變假注書李㬖仕
정조 22년
魚用謙啓曰卽者副校理嚴耆以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 22년
李泰永以吏曹言啓曰來五月初一日行景慕宮朔祭獻官以前承旨洪明浩塡差而時無職名令該曹口傳付軍職何如傳曰允
정조 22년
兵曹口傳政事護軍洪明浩
정조 22년
尹致性以禁衛營言啓曰來五月當十番右部後司屬全羅道五哨軍兵逢點實數五百十七名已爲點閱整齊來五月初一日與內外各處入直將官軍兵等依例替代後舊軍放送之意敢啓傳曰知道
정조 22년
尹致性以御營廳言啓曰本廳來五月六月兩朔應立後部左司屬京畿左道三哨右道二哨合五哨軍兵五百十七名今已逢點整齊矣五月初一日與前司軍兵替代立番後舊軍放送之意敢啓傳曰知道
정조 22년
尹致性以禁衛營言啓曰來七月當十一番後部前司屬慶尙右道五哨軍兵來六月二十五日京中逢點依例準二朔立番而依前定奪每哨以一百名磨鍊其餘一百三十五名竝資保收布上送之意本道監兵使處預爲知委何如傳曰允
정조 22년
尹致性以御營廳言啓曰本廳來七月八月兩朔應立後部中司屬京畿右道三哨黃海道二哨合五哨軍兵六月二十五日京中逢點七月初一日與左司軍兵當爲替代入番而依定奪每哨以一百名磨鍊後其餘一百三十五名竝資保收布上送事兩道監兵使處措辭知會之意敢啓傳曰知道
정조 22년
尹致性以司僕寺一二提調意啓曰其中一匹可合內廐上駟封進官問名論賞次草記群頭考例各別施賞後亦爲草記可也事命下矣今此封進官卽大靜前縣監高漢祿而旣有論賞次草記之命有不敢自本寺論列至於群頭考之近例濟州前牧使柳師模遞任馬封進後因傳敎都習馬一名賞加習馬三名令該牧米木從厚題給後後錄狀聞矣賞加之典有難輕施以米木分等優厚施賞形止登聞之意分付該牧而邑各異例該縣頭目之亦如濟州名色有未可知毋論習馬或群頭專管其抄擇看養者使之從實題給以爲激勸之地何如傳曰允前縣監高漢祿令該曹復職陞敍可也
정조 22년
刑曹啓目粘連罪人梁二才更招云云昨秋卜物下送時書塡其名於外封事納款而至於前後綢繆往來島中事段終不直陳究厥情節萬萬巧惡更加嚴訊期於得情何如判付啓考律重勘爲良如敎又啓目粘連松都首吏尹東憲段渠旣自服加刑遠配裨將沈師聃工吏孫大弘等段一體勘配羅卒李儉乭玄小奉等段減等刑配將校張後仁段竝與禁盜軍官支應吏同參羅卒等依査啓加刑懲勵雖以該道臣言之工吏之罪犯卽一東憲而請以末勘者未免輕重之倒置推考警責何如判付啓分司衙門體貌自別守臣稱以留相乙仍于輔國觀察使以下過府治者通謁必納刺其制置之嚴重有若此是隱則凡係體貌間事一有破壞觀察使尙難免其責況幺麽守令乎且況歲幣差員之自下差送反下赦文差員之奉命出去而推治吏校初不往復如進來之樣者誠有昧例之失若使爲府屬者無襯身犯手之擧則處分何必如許乎留司體貌自留司體貌官下等分自官下等分以等分較體貌失於體貌其弊止於格例毁却等分其害關於風敎此所以斟量於彼此輕重不得不用加一倍之典而文案之許久留中亦出懲頑毖後之意是置近日日熱甚於伏暑合有參恕之道首犯是在尹東憲及犯手羅卒等遠配所謂工吏及該裨卽其差員所在地方定配其餘各人等別無更覈之端分揀放送爲旀本府土俗尙武之外專尙氣力爲緩急可恃之地萬一以今番事不知處分之本意有所放忽於流來體例間事則亦豈成說宜令守臣知此意修擧此意措辭關飭爲良如敎
정조 22년
副校理嚴耆疏曰伏以臣之老母素抱貞疾近益癃衰寧日恒少數日以來又添風眩之症委頓床笫食飮全却促臣歸視臣自聞此報方寸煎灼按住不得忙陳短章徑出禁扃伏乞天地父母特垂諒察遞臣所帶職名俾便救護仍治臣擅離之罪以肅朝綱不勝幸甚臣無任云云省疏俱悉爾其勿辭救護
정조 22년
戊午四月二十六日卯時上御春塘臺右承旨入侍時行右承旨李泰永假注書李弘謙記事官金景煥承膺祚以次進伏訖上曰日昨以拾蟲投水事備局行會而今見其跋尾中句語間有礙眼處略加刪改後更爲行會事言及於備堂也泰永曰拾蟲新式所下傳敎已爲知委於禮曹及漢城府自當恪遵擧行而至於買蟲一事陵園墓軍及城內坊民之拾役自是流來應行之規恐不可一例擧論故敢此仰達矣上曰依爲之出擧條命退承史以次退出
정조 22년
行都承旨李晩秀未肅拜行左承旨洪義榮坐行右承旨李泰永坐直左副承旨尹致性坐右副承旨魚用謙坐同副承旨柳相祚坐直注書二員未差假注書姜浚欽仕李弘謙仕直事變假注書李㬖仕
정조 22년
李泰永啓曰來初一日輪對日次矣敢稟傳曰當次人受點後日次待令
정조 22년
傳于魚用謙曰下直閫帥留待
정조 22년
備忘記慶尙左兵使李普漢下直長弓一張長箭一部片箭一部筒兒一箇賜給
정조 22년
以京畿監司李在學狀啓英陵寧陵局內捨蟲時多日效勞者給價散買事傳于李泰永曰以蟲損之夥然別遣宣傳官檢飭又許買蟲以除邑民多日赴役之弊則昨日承宣所奏非爲本陵也且況宣傳官狀啓與日前下敎道伯想皆見之則此狀啓何以爲之以致該邑擧行之疑眩乎狀啓還下送使之依初下敎擧行所入以公穀會減事令廟堂行會
정조 22년
吏曹同副承旨單柳相祚
정조 22년
李泰永啓曰右議政李秉模備局有司堂上李時秀趙鎭寬戶曹判書金華鎭宣惠廳堂上鄭民始吏曹判書金載瓚兵曹判書李時秀曾經統制使漢城判尹李敬懋行大護軍趙心泰漢城左尹徐有大依下敎來待矣傳曰入侍
정조 22년
傳于尹致性曰京畿監司入侍
정조 22년
傳于李泰永曰政官牌招開政
정조 22년
有政吏批判書金載瓚進參判權裕牌不進參議任希存進行右承旨李泰永進以徐龍輔爲承旨尹東晩爲大司諫尹行直爲修撰金祖淳爲禮曹參議徐邁修爲同經筵李秉鼎爲弘文提學沈晉賢爲同春秋韓用鐸爲右通禮李英紹爲南部令李羲文爲尙衣別提尹光濩爲密陽府尹光心爲永川郡守具晉行爲江原都事閔文洙爲咸鏡都事故參判金忠秀贈左參贊例兼忠節卓異贈職事承傳故進士姜應明贈童蒙敎官例兼孝行卓異贈職事承傳
정조 22년
尹致性以兵曹言啓曰忠壯衛將李文道身病猝重時月之內無望供職呈狀乞遞輪番之任不可久曠改差何如傳曰允
정조 22년
兵批判書李時秀進參判柳誼病參議金啓洛病參知柳師模入直左副承旨尹致性進以曺允亨爲知事李書九爲副摠管李東弼爲忠壯將李命存爲順天監牧官大護軍金翊休護軍李鼎揆洪仁浩副護軍李肇源李魯述李祉永尹光顔李海愚竝單付
정조 22년
魚用謙啓曰行大司憲宋煥箕掌令姜文會在外執義鄭來百掌令李益恢持平尹涵李東煥牌招啓辭未下監察茶時之意敢啓傳曰知道
정조 22년
李泰永啓曰新除授行都承旨徐龍輔資是嘉善行左承旨洪義榮乃是嘉義座次有違格例何以爲之敢稟傳曰都承旨望筒勿施前望單子入之
정조 22년
都承旨前望單子入之洪明浩落點
정조 22년
李泰永啓曰新除授行都承旨洪明浩資是嘉善行左承旨洪義榮乃是嘉義座次有違格例何以爲之敢稟傳曰勿施前望單子入之
정조 22년
李泰永以弘文館言啓曰校理朴崙壽旣有只推之命卽爲牌招察任何如傳曰允
정조 22년
以校理朴崙壽牌不進罷職傳旨傳于李泰永曰只推
정조 22년
尹致性以兵曹言啓曰禁軍所着甲冑五百部一新修補今旣畢役自今日爲始頒給於禁軍等處各營門軍器新造後以新備物種看品次進上監董將校依古例請賞事前有特敎定式甲冑四部依定式進上而監董將校請賞事取考本曹謄錄則軍物新備滿千數然後始有請賞之例今此甲冑修補只爲五百部不得循例請賞之意敢啓傳曰知道甲冑五百部勝於造燭五十萬箇何論千數內外乎畢役亦甚神速首勞將校加資次勞人亦爲分等施賞後草記此後禁軍甲冑一新修補時皆用此例以後奬勸之地可也
정조 22년
尹致性以壯勇營言啓曰本營夏等試射時將官將校軍兵等各技入格優等人別單書入之意敢啓傳曰知道
정조 22년
尹致性以兵曹言啓曰禁軍甲冑畢造頒給事草記批旨內知道甲冑五百部勝於造燭五十萬箇何論千數內外乎畢役亦甚神速首勞將校加資次勞人亦爲分等施賞後草記此後禁軍甲冑一新修補時皆用此例以爲奬勸之地可也事命下矣依傳敎首勞別看役出身李潤度加資下批次勞人敎鍊官前僉使折衝簡聖魯前判官金啓漢自本曹各木二疋布二疋施賞員役工匠等處亦爲考例施賞之意敢啓傳曰知道